Lone Dybkjær (RV), 2010-12-10:
Jeg skal starte med lige at give udtryk for SF's holdning.
SF's ordfører, fru Pernille Vigsø Bagge, beklager, at hun ikke kan være til stede her i dag.
Hun støtter overordnet set forslaget, men vil selvfølgelig stille nogle spørgsmål og arbejde videre med det i udvalget og nærmere redegøre for sine synspunkter ved andenbehandlingen.
Nogle af os kan måske sige det om tredjebehandlingen, men det vil jo så vise sig, alt efter hvordan forløbet bliver.
Så skal jeg gå over til Det Radikale Venstre, og jeg tror, at jeg vil starte med at sige: Godt, vi har EU.
EU har gjort mange gode ting for Danmark på dette og andre områder.
Jeg kan se, at fru Pia Adelsteen smiler bejaende.
Men jeg synes, at EU har gjort meget godt på det her område, og jeg skal bare nævne, at uden EU havde vi jo ikke fået ligeløn på det tidspunkt, vi fik det.
Det kan godt undre, men sådan var det.
Vi havde heller ikke haft den omvendte bevisbyrde, som jeg i hvert fald i nogle sammenhænge er stærk tilhænger af, når det drejer sig om at beskytte den svage over for den stærke.
Nu har vi altså også endelig fået et institut, og jeg skal sådan set rose ministeren, fordi ministeren har været i stand til at tage nogle af alle sine ord tilbage og sige: O.k., nu bøjer jeg mig for, at EU synes, det er rigtigt.
Det mente ministeren ikke på et tidligere tidspunkt, så jeg vil sådan set sige tak for det, og så skal jeg ikke tvære meget mere i det og sige bedre sent end aldrig.
Sådan er det.
Vi har i modsætning til fru Pia Adelsteen ikke den opfattelse, at alt kan lade sig gøre i øjeblikket i Danmark.
Det handler jo altså også om, at der et eller andet sted er en rimelig koncentreret indsats med nogle ressourcer, og at man er i stand til at lave nogle programmer og følge nogle mål.
Det bliver selvfølgelig en lidt anden indsats, når man har et sådant institut, hvilket ministeren også siger, og det synes jeg er fint og en fin erkendelse.
Alt andet lige tilføres der altså midler til området, og det tror vi altså også vil hjælpe.
Så jeg tror, at det her institut alt andet lige vil være godt.
Jeg kalder det et videninstitut, selv om jeg godt er klar over, at betegnelsen er en anden.
Det er jo så henlagt til Institut for Menneskerettigheder.
Man kan sige meget om dem og også meget godt, men de har altså ikke ekspertise på køn.
Det er problemet for dem.
Omvendt kunne vi, der gerne ville have lagt det i KVINFO, måske også sige, at der kan siges meget godt om dem, men at jura måske ikke er deres stærkeste side.
Det kunne jo så meget klart indikere, og det står heldigvis også i bemærkningerne, at der skal være et samarbejde mellem instituttet og KVINFO, og så må vi jo spørge nærmere ind til, hvordan man forestiller sig at det samarbejde kan blive.
Det tror jeg er fuldstændig afgørende, for der er ingen af os, der har nogen som helst lyst til at starte totalt fra scratch, og det kan vi jo godt risikere, hvis ikke instituttet får en vis støtte.
Lad mig sige det på den måde.
Det håber jeg så vil lykkes, og jeg håber også, at instituttet er åbent for et bredere samarbejde, men det er vel også noget, de i hvert fald til en vis grad har indikeret.
Så vil vi under udvalgsarbejdet selvfølgelig også spørge ind til nogle ting.
Bl.a. vil vi gerne spørge ind til, hvordan det beløb, der nu er på 6 mio. kr., egentlig er fremkommet, og hvordan man tager en del af det – 2,9 mio. kr., eller hvor meget det nu er – til lønsummen.
Det vil vi selvfølgelig gå lidt nærmere ind i i forbindelse med udvalgsarbejdet.
Så selv om vi måske nok oprindelig kunne have forestillet os et nyt videncenter på linje med det tidligere videncenter, vil vi også sige, at det her selvfølgelig er et skridt på vejen, og at det alt andet lige vil styrke ligestillingsarbejdet.
Så må vi, om jeg så må sige, tage den derfra.
På den ene side sidder regeringen jo i den position, at den for en gangs skyld er nødt til at forhandle med andre end DF.
Jeg vil sige til ministeren, at vi godt ved, at det her ikke var blevet til noget, hvis EU ikke havde været der.
Det er ikke noget, ministeren frivilligt er gået med til.
Jeg synes bare, at vi åbent skal konstatere, at sådan er forhandlingssituationen, og så må vi jo tage en snak ud fra det.
Men med de her ord skal jeg give udtryk for en overordnet støtte fra Radikale Venstres side.